钦定古今图书集成/理学汇编/学行典/第187卷 > 姚宗明
## 钦定古今图书集成/理学汇编/学行典/第187卷 > 姚宗明

按《宋史孝义传》：“姚宗明，河中永乐人也。其十世祖栖
云，当唐贞元中，调卒戍边。栖云之父语其兄曰：‘兄嗣
未立，可无往。某幸有子，请代兄行’。遂战没塞上。时栖
云方三岁，其母再嫁，栖云养于伯母。既长，事伯母如
其母。伯母亡，栖云葬之，又招魂葬其父。痛其父死于
边，乃庐于墓次，终身哀慕不衰。县令苏辙以俸钱买”
地开阡，刻石表之。河中尹浑瑊上其事，诏加优赐，表
其门，名其乡曰“孝弟”，社曰“节义”，里曰“敬爱。”“栖云”生岳，
岳生君儒，君儒生师正，自岳至师正，四世庐墓，五世
孙曰厚，六世曰雅，七世曰文，八世曰敬真，九世曰直，
十世曰宗明。当庆历初，有司以姚氏十世同居闻于
朝，仁宗诏复其家。十一世孙用和，十“二世孙士明，十
三世孙德。”自宗明至德又三世，自庆历以后又五十
馀年，而其家孝睦不替。姚氏世为农，无为学者，家不
甚富，有田数十顷，聚族百馀人，子孙躬事农桑，仅给
衣食，历三百馀年无异辞者。经唐末、五代兵戈乱离，
而子孙保守坟墓，骨肉不相离散，求之天下，未或有
焉。